钦定古今图书集成/明伦汇编/氏族典/第185卷 > 《廖用贤尚友录》 > 萧缅
## 钦定古今图书集成/明伦汇编/氏族典/第185卷 > 《廖用贤尚友录》 > 萧缅

按《南齐书安陆昭王缅传》：“安陆昭王缅，字景业，善容
止。初为秘书郎，宋邵陵王文学、中书郎。建元元年，封
安陆侯，转太子中庶子，迁侍中。世祖即位，迁五兵尚
书，领前军将军。仍出为辅国将军、吴郡太守，大著风
绩。世祖嘉其能，转持节、都督郢州司州之义阳军事、
冠军将军、郢州刺史。永明五年，还为侍中，领骁骑将”
军，仍还中领军。明年，转散骑常侍、太子詹事，出为会
稽太守，迁使持节、都督雍梁南北秦四州荆州之竟
陵司州之随郡军事、左将军、宁蛮校尉、雍州刺史。缅
留心辞讼，亲自隐恤，为百姓所畏爱。九年卒。诏赠侍
中、卫将军，持节、都督、刺史如故，谥昭侯，年三十七。建
武元年，赠侍中、司徒、安陆王。子宝晊嗣，为持节、督湘
州军事、辅国将军、湘州刺史；弟宝览为江陵公，宝宏
汝南公。二年，宝晊进号冠军将军。三年，宝宏改封霄
城。永元元年，宝晊改封湘东王，进号征卤将军，为左
卫将军。谋反，兄弟皆伏诛。